Vedtekter for SFO/SKS

*Vedtatt av styret for Stord Kristne Skule AS, 30.6.2021*

# Føremål

Skulefritidsordninga er eit inkluderande omsorgs- og fritidstilbod for elevar på 1.-4. trinn. Tilbodet vert gjeve utanom den rettspålagde skuledagen.

Innhaldet skal utformast i samarbeid med borna og foreldra deira.
Det skal leggjast vekt på leik, kultur og fysisk aktivitet som samstemmer med alder, funksjonsnivå og interesse til borna.
SFO skal vere ein læringsarena for sosialt samspel, kultur og røyrsle.

# Verdiar

SFO/SKS står for dei same verdiane som Stord Kristne Skule.

# Styre

Det er styret for Stord Kristne Skule som eig SFO/SKS, og er ansvarleg for drifta for SFO/SKS.

Ein representant for SFO har møte-, tale og stemmerett i SKS-FAU.
Alle føresette som har born i SFO/SKS vert innkalla til minst eitt foreldremøte kvart år.

# Leiing og bemanning

Rektor er leiar for SFO/SKS.

Rektor kan delegere dette ansvaret til ein SFO-leiar, om SFO/SKS har økonomisk grunnlag for dette.
Det skal ikkje vere meir enn 15 born for kvar vaksen i SFO/SKS.
Born med særskilte behov kan gjere at det er naudsynt med ein tettare bemanning.

Den som skal arbeide i SFO/SKS må leggje fram politiattest.

# Leike- og opphaldsareal

SFO/SKS disponerer SKS sine areal innan- og utandørs, så lenge det ikkje kjem i konflikt med lovpålagt undervisning av andre elevar.

# Opningstid

SFO/SKS har SFO-tilbod før og etter skuletid for elevar på 1.-4.trinnet og for born med særskilte behov på 1.-7.trinnet.

Opningstida er 07:00-16:30 måndag til fredag på dei dagane skulen er i drift.
Når SFO-tilsette deltar på planleggingsdagar saman med skulen sitt personale, er SFO stengt.

# Opptak

Rektor har mynde til å fatte vedtak om opptak i SFO/SKS.
Styret for Stord Kristne Skule AS er klageinstans.

Føresette søkjer om plass i SFO/SKS. Ein søkjer innan 15. juli 2021, og eleven har plassen til han vert sagt opp, eller til eleven har slutta på 4.trinnet. Ein treng ikkje søkje på nytt for kvart skuleår.

Søknadsskjema ligg på heimesidene til skulen.

Ein kan søkje om plass etter hovudopptak, og vil då få tildelt plass om SFO/SKS har ledig kapasitet.

SFO/SKS prioriterer først elevar på 1.-2. trinn, deretter elevar med særskilte behov, og så elevar på 3.-4.trinnet.

# Endring og oppseiing av SFO-plass

Det gjeld ein gjensidig oppseiingsfrist på to månader frå den 1. i påfølgjande månad.
Oppseiing og endring må gjerast skriftleg for å vere gyldig, og ein må betale for heile oppseiingstida sjølv om ein ikkje nyttar plassen.

Ein kan også endre plasstype for sin elev. Fører endring til reduksjon i foreldrebetalinga, gjeld same reglane som for oppseiing.

# Foreldrebetaling

Styret for Stord Kristne Skule AS fastset foreldrebetalinga for SFO/SKS årleg. Betaling for mat kjem i tillegg. Det er høve til å ta ekstra betaling for turar og ekskursjonar.

SFO/SKS krev betaling for 10 månader i året fordelt på denne måten:

* September – mai har full betaling
* August og juni har halv betaling

Foreldre skal opprette e-faktura for betaling. Gjer dei ikkje det, vert dei belasta for utsending av papirfaktura.

For sein betaling vil føre til morarente.

Ved alvorleg misleghald (tre månader manglande betaling) skal det gjevast tilbod om betalingsavtale. Vert ein ikkje einig, vil SKS iverksette tvangsinndriving av uteståande betaling.

Ingen hushald skal betale meir enn 6% av samla inntekt for ein plass. Hushald som fell inn under denne regelen, kan søkje om inntektsgradert foreldrebetaling.
Matpengar o.likn. fell ikkje under denne regelen.

Elevar med særskilte behov på 5.-7.trinn har gratis SFO.

Satsar for SFO/SKS for 2021-2022:

|  |  |  |
| --- | --- | --- |
| **Plasstype** | **Tid** | **Pris** |
| Full plass | 07:00-16:30 | 3 400,00 |
| Dagplass | Skuleslutt - 16:30 | 2 800,00 |
| Morgonplass | 07:00 - skulestart | 1 800,00 |

Søskenmoderasjon:

* Full foreldrebetaling for første barn
* 30% reduksjon for andre barn
* 50% reduksjon for tredje og evt. fleire born

# Endring av vedtektene for SFO/SKS

Det er styret for Stord Kristne Skule AS som godkjenner/endrar vedtektene for SFO/SKS.